
„O știre neobișnuită a atras atenţia în weekendul trecut, respectiv faptul că 
Petrolul Ploiești, club de fotbal de mare tradiţie, îl dă în judecată pe Emil Boc, 
primarul Clujului. Vă citesc din comunicat și cu această ocazie veţi afla și despre ce 
este vorba”, scrie, pe solidnews.ro, analistul politic Cozmin Guşă. 


„Clubul Petrolul Ploiești este realmente consternat în urma afirmațiilor iresponsabile 
lansate în miez de noapte de către primarul municipiului Cluj-Napoca, domnul Emil 
Boc, prin intermediul rețelelor de socializare. 


Acuzațiile facute la adresa jucătorilor noștri, cum că ei ar fi premeditat un rezultat 
negativ și ar fi acționat în consecință în finalul meciului pierdut, aseară, cu Sepsi OSK 
Sf. Gheorghe, aduc un grav prejudiciu de imagine clubului nostru și, implicit, întregii 
familii Petrolul Ploiești. 


O asemenea minciună sfruntată poate fi pusă doar pe seama unei campanii electorale 
deja declanșate, în care edilul să apară bine în fața susținătorilor echipei Universitatea 
Cluj. Inconștienta unor astfel de afirmații, însă, afectează grav imaginea fotbalului în 
general, nu numai pe aceea a jucătorilor și a societăţii noastre. Ca atare, ne vedem 
nevoiţi sa ne îndreptăm către instanțele de judecată în cel mai scurt timp posibil.” 


Ăsta a fost comunicatul celor de la Petrolul Ploiești. Să pricepeţi, însă, că acest 
comentariu al meu de astăzi nu este despre fotbal, mai ales despre cel românesc, 
unde blaturile sunt la ordinea zilei și v-aţi săturat cu toţii, microbiști sau nu, de 
aceste blaturi ordinare. Dar trebuie să știți că Emil Boc finanţează din banii clujenilor, 
din taxe, una dintre cele mai iubite echipe din ţară, anume Universitatea Cluj, 
formaţie istorică, cu cea mai frumoasă galerie din România. Ca să rămână în play-off, 
categoria superioară de competiţie de fotbal, U ar fi trebuit să câștige la Voluntari, 
unde, însă, a pierdut, rămânând la mâna rezultatelor competitorilor de la Sepsi, în 
cazul nostru, ce s-au calificat în dauna clujenilor, câștigând la Ploiești. 


Ei bine, de frica mâniei suporterilor de la Cluj și speriat că va trebui să justifice 
milioanele de euro cheltuite de la buget pentru rezultate modeste, Emil Boc al 
nostru, sau al lor, al clujenilor, la miez de noapte, a postat un mesaj împotriva 
Petrolului, unde îi acuză pe ploieșteni, dar și pe Clubul Petrolul, de blat, o faptă 
penală gravă. Exact ca un comunist, care neagă evidenţa, așadar, Boc i-a găsit 
vinovaţi doar pe alţii, nu și pe cei de la Universitatea Cluj, din conducerea clubului și, 
de ce nu, chiar pe antrenori sau jucători. Dar nu numai atât, prieteni. A doua zi 
dimineaţă, când a considerat el că a orientat suficient de bine furia suporterilor 
votanţi împotriva altora, adică a celor de la Ploiești, Bolculeț și-a șters postarea; mult 
„Ccuraj” din partea lui și o șmecherie extrem de ieftină. Clubul Petrolul, însă, vizat de o 
acuzaţie penală, emisă de un primar al unui oraș important, a anunţat că îl dă în 
judecată. 


Poate părea o întâmplare mai puţin importantă, dar vă spun că nu este, pentru că 
trebuie să luaţi în considerare cazul în care Boc va deveni candidatul la prezidenţiale 
al PSD-PNL, așa cum Liviu Alexa a afirmat zilele trecute, având la baza demonstrat” 
sale niște informaţii, dar și sondaje de opinie. Alexa a mai anunţat că, inclusiv din 
pricina alianţei PSD cu un comunist ca Emil Boc, el demisionează din partid. Îl 
marcăm, așadar, pe Boc ca fiind „Omul Negru” al zilei de astăzi și o fac intenţionat, 
ca să ţineţi minte acest detaliu semnificativ, mai ales în cazul în care Boc va candida 
la prezidenţiale. În plus, într-adevăr, Boc a fost un comunist, dar unul de frunte. În 
1989 el era chiar liderul studenţilor comuniști din Cluj Napoca, îl avea ca șef pe loan 
Rus, deci ar fi putut ajunge rapid un mare comunist, dacă nu cădea Ceaușescu și 
ceaușismul. Cu acest comportament pe care vi l-am relatat astăzi, alături de multe 
altele mai puţin notorii, Boc arată însă că ar fi fost doar un comunist de doi bani, 
ajuns un important lider azi în așa-zisa democraţie“, scrie Guşă. 

Cimpoi Adrian 


Cimpoi Adrian este absolvent al Universităţii din București. După o perioadă în 
care a fost redactor și reporter pentru un post de televiziune, a decis să-și 
continuie drumul în presa scrisă. 

